Jeremy回應發火盼粉絲注意安全 Alton坦受「密友限動」影響心情
人氣男團MIRROR,今日(3/4)出發美加展開巡唱,凌晨仲拍緊杜SIR(杜琪峯)新戲嘅Anson Lo(盧瀚霆)同Jeremy(李駿傑) 最先到達VIP入口,疲態盡現嘅教主,似乎已準備要好好補眠,連最愛嘅飛機餐都成為未知數。
早前謝票後,在停車場罕有發火嘅Jeremy ,亦有解釋返箇中原因。「當時我見到有Fans係咁撞落倒後鏡,但佢又好似無嘢咁,我覺得大家應該照顧好自己身體……鍾意我哋係一件事,但都要照顧自己身體。」至於被大表哥指打麻雀時都有呢一面,Jermey 笑言︰「下次就鬧佢」。
而緊接到場嘅「哥與弟」Ian(陳卓賢)同姜濤,Ian表示由於一直要開工,所以今朝先執行李,亦預計會執漏嘢……不過Ian亦透露有帶埋器材去錄歌,果然係唱作才子!
Alton同Lokman齊齊到場,日前公開表示「IG密友即block」嘅Alton ,坦承心情受到影響。「都係啲唔方便公開講嘅嘢,因為系統上令你無得避免去睇,有啲人可能會濫用呢個功能去講啲唔係幾好嘅嘢,有頭髮我唔想做瘌痢。」Alton 又指發聲後因忙執行李,所以未有留意密友有否減少。